Astérix le Gaulois (ook in Afrikaans uitgegee as Asterix die Galliër) is die eerste strokiesverhaal uit die Asterix-strokiesreeks deur René Goscinny en Albert Uderzo. Die boek stel die bekendste Asterix-reeks karakters bekend, waaronder Asterix en Obelix. Die film met dieselfde naam is in 1967 vrygestel en volg die verhaal van die strokiesprent noukeurig. In teenstelling met die latere boeke, is die fokus in hierdie storie meer op die karakter Asterix en Obelix is slegs 'n bykarakter. Asterix die Galliër is in 1999 aangewys as nommer 23 van die Le Monde se 100 boeke van die eeu, onder talle literêre werke. Dit is die jaar 50 vC. Byna die totale Gallië is beset deur die Romeinse leër. Slegs 'n klein dorpie aan die kus bied nog weerstand. Die Centurion Caius Bonus wil uitvind waarom hierdie Galliërs die Romeine die hoof kan bied. Hy stuur 'n spioen na die dorp, Caligula Minus, wat ontdek dat die Galliërs 'n towerdrankie drink wat hulle supermenslike krag gee. Hierdie towerdrankie kan slegs deur die druïde Kasterolix, gemaak word.